b'\n_START_ARTICLE_\nPhilippe Cornet\n_START_SECTION_\nJunioriura\n_START_PARAGRAPH_\nRimouski Oc\xc3\xa9anic varasi Cornetin koko QMJHL:n varaustilaisuuden toisena pelaajana Yann Sauv\xc3\xa9n j\xc3\xa4lkeen kes\xc3\xa4ll\xc3\xa4 2006. H\xc3\xa4n siirtyi joukkueeseen seuraavaksi kaudeksi 2006\xe2\x80\x932007. Kaudella 2007\xe2\x80\x932008 Cornet oli Oc\xc3\xa9anicin toiseksi paras pistemies Michael Frol\xc3\xadkin j\xc3\xa4lkeen tehoilla 23+26=49 ja h\xc3\xa4n voitti joukkueen sis\xc3\xa4isen tehotilaston lukemalla +14. Cornet osallistui kauden aikana my\xc3\xb6s CHL Top Prospects Gameen._NEWLINE_Edmonton Oilers varasi Cornetin viidennell\xc3\xa4 kierroksella 133. pelaajana NHL:n varaustilaisuudessa 2008. Kaudella 2008\xe2\x80\x932009 h\xc3\xa4n nousi Oc\xc3\xa9anicin varakapteeniksi ja oli joukkueen paras pistemies tehoilla 29+48=77. Oc\xc3\xa9anic ei edennyt QMJHL:ss\xc3\xa4 semifinaaleja pidemm\xc3\xa4lle, mutta Cornet osallistui joukkueen kanssa kuitenkin Memorial Cupiin, jota Oc\xc3\xa9anic is\xc3\xa4nn\xc3\xb6i. Kaudeksi 2009\xe2\x80\x932010 h\xc3\xa4net kaupattiin toiseen QMJHL-seuraan, Rouyn-Noranda Huskiesiin, jonka varakapteeniksi Cornet nousi. H\xc3\xa4n oli joukkueen paras maalintekij\xc3\xa4 ja toiseksi paras pistemies Gabriel L\xc3\xa9vesquen j\xc3\xa4lkeen tehoilla 28+49=77.\n_START_SECTION_\nAmmattilaisura\n_START_PARAGRAPH_\nToukokuussa 2010 Cornet teki kolmivuotisen tulokassopimuksen Edmonton Oilersin kanssa. H\xc3\xa4n pelasi koko kauden 2010\xe2\x80\x932011 AHL-joukkue Oklahoma City Baronsissa, jossa tulokaskausi toi 60 runkosarjaottelussa tehot 7+16=23. Kaudella 2011\xe2\x80\x932012 Cornet oli tehoilla 24+13=37 joukkueen paras maalintekij\xc3\xa4 ja jakoi Baronsin sis\xc3\xa4isen pistep\xc3\xb6rssin kolmannen sijan Josh Greenin kanssa. H\xc3\xa4n pelasi kauden aikana my\xc3\xb6s AHL:n t\xc3\xa4hdist\xc3\xb6ottelussa. Cornet pelasi my\xc3\xb6s kaksi ensimm\xc3\xa4ist\xc3\xa4 ja toistaiseksi ainoaksi j\xc3\xa4\xc3\xa4neet NHL-ottelunsa Oilersissa. H\xc3\xa4n teki NHL-debyyttins\xc3\xa4 31. tammikuuta 2012 Colorado Avalanchea vastaan. Cornet sai ottelussa j\xc3\xa4\xc3\xa4aikaa 10.53 minuuttia ja h\xc3\xa4n ker\xc3\xa4si jo toisessa vaihdossaan kakkossy\xc3\xb6tt\xc3\xb6pisteen Jordan Eberlen tekem\xc3\xa4\xc3\xa4n maaliin. Syyskauden 2012\xe2\x80\x932013 Cornet pelasi suurimmaksi osaksi ECHL-joukkue Stockton Thunderissa, kun Oilersin pelaajia liittyi Baronsin vahvuuteen NHL:n ty\xc3\xb6sulun vuoksi. NHL-kauden k\xc3\xa4ynnistytty\xc3\xa4 tammikuussa 2013 h\xc3\xa4n sai taas loppukaudella enemm\xc3\xa4n vastuuta AHL:n puolella._NEWLINE_Elokuussa 2013 Cornet teki vapaana agenttina AHL-sopimuksen San Antonio Rampagen kanssa. H\xc3\xa4n osallistui samana syksyn\xc3\xa4 my\xc3\xb6s NHL-joukkue Florida Panthersin harjoitusleirille. Vain nelj\xc3\xa4n Rampagessa vietetyn runkosarjaottelun j\xc3\xa4lkeen Cornet kuitenkin l\xc3\xa4hetettiin ECHL-joukkue Cincinnati Cyclonesiin. Marraskuussa 2013 Rampage kauppasi h\xc3\xa4net toiseen AHL-joukkueeseen, Charlotte Checkersiin vaihdossa Adam Braceen. Elokuussa 2014 Cornet teki vapaana agenttina vuoden mittaisen AHL-sopimuksen Hershey Bearsin kanssa._NEWLINE_Lokakuussa 2015 Cornet teki loppukauden 2015\xe2\x80\x932016 kattaneen sopimuksen Norjan GET-ligaenin Stavanger Oilersin kanssa oltuaan alkukauden ilman sopimusta. H\xc3\xa4n oli joukkueen kolmanneksi paras maalintekij\xc3\xa4 17 osumallaan. Cornet voitti kauden p\xc3\xa4\xc3\xa4tteeksi Norjan-mestaruuden. Kaudeksi 2016\xe2\x80\x932017 h\xc3\xa4n siirtyi vuoden mittaisella sopimuksella SM-liigajoukkue H\xc3\xa4meenlinnan Pallokerhon riveihin. Cornet oli 12 osumallaan joukkueen toiseksi paras maalintekij\xc3\xa4 Sakari Mannisen j\xc3\xa4lkeen. H\xc3\xa4n pelasi kuitenkin vain 30 ottelua loukkaantumisten vuoksi; lokakuussa 2016 Cornet joutui viideksi viikoksi sivuun saatuaan yl\xc3\xa4rimakimmokkeesta kiekon kasvoihinsa. H\xc3\xa4n loukkaantui uudelleen tammikuussa 2017, jolloin Cornet joutui loppukaudeksi sivuun. HPK tarjosi h\xc3\xa4nelle my\xc3\xb6s jatkosopimusta, mutta Cornet kuitenkin vet\xc3\xa4ytyi tarjouksesta loukkaannuttuaan._NEWLINE_Marraskuussa 2017 Cornet palasi loppukauden 2017\xe2\x80\x932018 kattavalla sopimuksella Norjan GET-ligaen Stavanger Oilersiin oltuaan alkukauden ilman sopimusta. Kaudeksi 2018\xe2\x80\x932019 Cornet palasi vuoden mittaisella sopimuksella HPK:n SM-liigajoukkueeseen. H\xc3\xa4nen runkosarjansa p\xc3\xa4\xc3\xa4ttyi loukkaantumiseen helmikuussa 2019 ja Cornet palasi kaukaloihin kesken puoliv\xc3\xa4lier\xc3\xa4sarjan maaliskuun lopulla. H\xc3\xa4n voitti kauden p\xc3\xa4\xc3\xa4tteeksi Suomenmestaruuden. Tammikuussa 2019 Cornet teki joukkueen kanssa vuoden mittaisen jatkosopimuksen._NEWLINE_Kaudeksi 2019\xe2\x80\x932020 Cornet nimettiin HPK:n varakapteeniksi.\n_START_SECTION_\nMaajoukkueura\n_START_PARAGRAPH_\nCornet pelasi alle 18-vuotiaiden Ivan Hlinkan muistoturnauksessa vuonna 2007. H\xc3\xa4n edusti my\xc3\xb6s Canada Qu\xc3\xa9becin joukkuetta World U-17 Hockey Challengessa vuonna 2006, jolloin Cornet voitti kultaa.'